**תקנון - נהלים בקהילת בית הספר עירוני ב' ע"ש יצחק רבין**

מסמך זה  מתאר את הערכים, המחויבויות וההתנהגויות של השותפים בביה"ס – הנהלה, צוות, תלמידים. מטרתו של מסמך זה ליצור אקלים חינוכי ומפגשים בין השותפים הבנויים על אמון וכבוד הדדיים, על אכפתיות ועל איכות למידה.

התקנון נבנה לאורך השנים בשיתוף הורים ותלמידים, והוא נפתח ומתעדכן אחת לשנתיים, בתהליך בו שותפים תלמידים, צוות והנהגת הורים, בהסתמך על [חוזרי מנכ"ל](https://apps.education.gov.il/Mankal/Horaa.aspx?siduri=492&UTM_SOURCE=NEWSLETTER&UTM_MEDIUM=EMAIL_2023%2F78&UTM_CAMPAIGN=MNK).

בנוסף, אנו מצרפים קישור [לחוק זכויות התלמידים](https://meyda.education.gov.il/files/mosdot/students_rights_heb.pdf) - חוק שנחקק בוועדת החינוך והתרבות של הכנסת.

חוק זה מטרתו לקבוע עקרונות לזכויות התלמידים ברוח כבוד האדם ועקרונות אמנת האומות המאוחדות בדבר זכויות הילדים, תוך שמירה על כבוד התלמידים, עובדי ההוראה וצוות המוסד החינוכי.

**פרק א' – קווים אדומים**

1. **אלימות מכל סוג שהוא אסורה!! - זכותם של כל תלמידי ביה"ס, מורים, אנשי ונשות צוות לסביבה פיזית ווירטואלית מוגנת, בלי פחד מפגיעות פיזיות, מבריונות, גזענות ומגעים בלתי רצויים.**
2. **העישון, מכל סוג, בביה"ס ובסביבתו או במהלך פעילות בית ספרית אסור בהחלט.**
3. **חל איסור מוחלט על שתיית אלכוהול לכל באי ביה"ס . הדבר נכון לכל פעילות ביה"ס.**
4. **הופעת התלמידים לביה"ס תהיה בתלבושת בית ספר.**
5. **השחתת רכוש אסורה לחלוטין.**
6. **התלמידים אינם רשאים לעזוב את שטח ביה"ס במהלך שעות הלימודים, ללא אישור.**
7. **טוהר בחינות – טוהר הבחינות הוא כלל המחייב את הנבחנים ואת בית הספר, האחראי על ניהול הבחינות להגינות וליושר.** [**שמירה על טוהר הבחינות מתוך פורטל התלמידים.**](https://students.education.gov.il/matriculation-exams/explanations-matriculation-exams/ethicality)

**פרק ב' - נהלי התנהגות**

**א. נהלי התנהגות – כללי:**

1. כל אירוע אלימות ילווה בשיחת בירור, תגובה ויידוע הורים.
2. חומרת האירוע תבוא לידי ביטוי בציון בתעודה בסעיף "התנהגות" וכן בהערה המציינת כי התלמידים היו מעורבים באירוע אלימות חמור.
3. מורים ותלמידים צריכים להקפיד על צורת פנייה מכבדת שאיננה פוגעת בכבוד הזולת.
4. אסורים משחקי כדור בתוך מבנה ביה"ס (כיתות, מסדרונות, מבואות). משחקי כדור מורשים רק בחצר.
5. חל איסור מוחלט להחזיק בביה"ס נשק מכל סוג (סכינים, אולרים, נפצים, חזיזים  וכו'!)
6. חל איסור על הדלקת אש במרחב ביה"ס.

**ב. תלמידאות ונהלי התנהגות – בזמן שיעור:**

1. זכותם של כל התלמידים ללמוד בסביבה שקטה המאפשרת למידה רציפה ויעילה.
2. אין לאכול בזמן השיעורים, במקרים חריגים יש לבקש את אישור המורה.
3. טלפונים ניידים של תלמידים, יהיו כבויים או על שקט, בזמן שיעור, וימצאו בתוך התיק. למעט באישור המורה לצרכי למידה.
4. על מנת לשמור על התנהלות תקינה של השיעור ולאפשר חינוך ולמידה משמעותיים לכלל התלמידים, חובה על התלמידים להישמע להנחיות המורה. במקרה של אי התייחסות להנחיית המורה, או הפרעה למהלך התקין של השיעור, יטופל הדבר משמעתית.
5. הבאת ציוד - תלמידים אחראים להגיע ליום הלימודים עם כלי הלימוד הנדרשים ליום הלימודים, כולל לפ-טופים / טבלטים מוטענים.

**ג. הערכת התנהגות:**

1. כל המורים המקצועיים ייתנו ציון התנהגות בגיליון הערכה בימי הורים ובתעודה.
2. ציוני ההתנהגות בכל מקצוע יינתנו בהתאם למדרג הבא: (ראו טבלה מטה לפירוט)

ראויה לשבח, טובה מאוד, טובה, כמעט טובה, טעונה שיפור.

1. פגיעה בטוהר הבחינות תגרור הורדת ציון בהתנהגות.

|  |  |
| --- | --- |
| **ציון בהתנהגות** | **קריטריונים לקביעת הציון** |
| התנהגות ראויה לשבח | התנהגות ללא דופי וללא הפרעות ו/ או איחורים.  פועלים בדרך ארץ, מהווים דוגמא ומופת לאחרים.  נרתמים למען הכלל ומגלים אכפתיות כלפי הזולת. |
| התנהגות טובה מאד | תלמידים העובדים ברצינות, מכבדים את הזולת ופועלים על פי נהלי וכללי  ביה"ס והשיעור |
| התנהגות טובה | הפרעות התנהגות ו /או איחורים.  התנהגות תקינה בד"כ אך לעיתים מפטפטים ומגלים חוסר שקט.  מקבלים סמכות ומכבדים את הזולת |
| התנהגות כמעט טובה | הפרעות התנהגות.  פטפוט וחוסר שקט שמהווה הפרעה לשיעור.  התלמידים עוסקים בעניינים שאינם קשורים לשיעור. |
| התנהגות טעונה שיפור | אי קבלת סמכות,  הפרעות חוזרות, ריבוי איחורים  השעיה משיעורים בעקבות אירוע חריג |

**ד. דרכי פניה וטיפול בבעיות תלמידים:**

1. תלמידים המרגישים כי נעשה להם עוול מצד תלמידים אחרים, מורה, אנשי/נשות צוות מקהילת בית ספר, יפנו לאחת/לאחד מבעלי התפקידים בבית הספר לשיחה ולטיפול בנושא: פנייה ראשונה למחנך/כת הכיתה או ליועץ/צת השכבה, במידה ולא קיבלו מענה יפנו לרכזת השכבה או לרכזת המקצוע. במידה ולא קיבלו מענה יפנו לצוות ניהול. אם עדיין לא קיבלו מענה רשאים לתאם שיחה עם מנהלת בית הספר.
2. תלמידים מוזמנים לפנות באמצעות טופס פניות שמפורסם בלוחות בכיתות ב- QR ובלוח המודעות במשוב.

**פרק ג' - נהלי איחורים, נוכחות והיעדרות**

**א. נהלי איחורים, נוכחות והיעדרות - כללי**

1. אין לרשום לתלמידים הפרעה והיעדרות בו זמנית .
2. היעדרות משיעור, רק כאשר תלמידים לא נכחו בשיעור או ברובו.
3. איחור לשיעור - אם תלמידים מאחרים מסיבה מוצדקת לשיעור ולא נמצאים ברובו, תירשם היעדרות אך תותר כניסתם לשיעור (סיבה מוצדקת - לשיקול דעתו של המורה).
4. תלמידים שלא הביא ציוד / לא הכינו שיעורי בית ירשם להם - אי הבאת ציוד / אי הכנת שיעורי בית בהתאמה. רק במקרים של הישנות חריגה, לשיקול דעת המורה, יוצאו התלמידים מהשיעור.
5. תלמידים ומורים יקפידו להגיע בזמן לשיעורים. תלמידים שאיחרו יירשם להם איחור. תלמידים שמאחרים באופן חוזר ונשנה בחט"ע המורה יכול/ה להחליט שלא להכניסם לשיעור.
6. במידה ומורה נעדר/ת ותינתן מטלה, חובת התלמידים לבצע אותה וחובת המורה להתייחס אליה ולאפשר מענה על שאלות לפני מתן ציון.
7. היעדרות מעל ל- 30% במקצוע תגרור חסם ציון באותו מקצוע, ללא אפשרות לגשת לבגרות.
8. באחריות המורים המלמדים בכיתה לקיים מעקב אחר היעדרויות ואיחורים של תלמידים, לעדכן את מחנך/כת הכיתה ולהזין רישום למשו"ב לפחות פעם בשבוע.

**ב. היעדרויות תלמידים - "שיטת המנות"**

נוכחות סדירה היא חלק מהלמידה ויש לכלול את מספר ההיעדרויות של כל התלמידים בכל מקצוע בחישוב הסופי של הציונים בכל גיליון הערכה ובציון הבית ספרי המסכם. המפתח לחישוב הציון בנוכחות ודרכי המעקב והבקרה יעשה בהתאם לנוהלי משרד החינוך כפי שמופיעים [בחוזר מנכ"ל](https://apps.education.gov.il/mankal/horaa.aspx?siduri=521).

יש  משמעות  מעשית  לגבי  אחריותו  של  התלמיד  לא  רק  להיות  נוכח  בשיעורים  אלא  גם  להמציא  את  האישורים  המתאימים  כאשר  היעדרותו  מוצדקת.

באחריותו של תלמיד להמציא אישורים להצדקת היעדרויות באותו שבוע בו נעדר אך לא יאוחר משלושה שבועות לפני הנפקת תעודות .

אופן החישוב להיעדרות בלתי מוצדקת:

* מ- 16%  עד  20%  -   יופחתו  5  נקודות  מהציון  של  התלמיד.
* מ- 21%  עד  25%  -    יופחתו  7  נקודות  מהציון  של  התלמיד.
* מ- 26%  עד  30%  -    יופחתו  9  נקודות  מהציון  של  התלמיד.
* מ-30% - יופחתו 15 נקודות מהציון של התלמיד.

**פרק ד' – תלבושת**

**תלמידים יורשו להיכנס לבית הספר ולהשתתף בשיעורים רק כאשר הם  מופיעים בתלבושת הולמת ומכבדת את המסגרת החינוכית בהתאם לתקנון.**

1. בשעות הלימודים (7:30-17:00) מותרת כניסת תלמידים לבית הספר אך ורק בתלבושת בית ספר:

חולצה קצרה - חלקה עם סמל בית הספר המודפס על החולצה.

בחורף- חולצה ארוכה או סווצ'ר או קפוצ'ון, חלקים, ללא כיתוב כלשהו, אין חובה לסמל בית ספר.

1. לסיורים מחוץ לביה"ס יש להגיע בתלבושת בית ספר או בתלבושת מגמה (לא כולל טיולים שנתיים). לטיולים וסיורי של"ח, יש להגיע עם כובע, מים, נעליים סגורות ומכנסיים עד הברך או ארוכות, לבנים ולבנות כאחד.
2. הדפסת חולצות ייחודיות- מותר כיתוב או איור בגב הבגד רק אם הוא נעשה במסגרת אחד מאירועי בית הספר ועבר את אישור הצוות החינוכי .
3. החולצות צריכות להיות שלמות, לא גזורות ולכסות את קו המכנסיים.
4. בימי ו' הכניסה לבית הספר היא בתלבושת על פי בחירה,  בתנאי שתלבושת זו תהיה הולמת ותעמוד בהנחיות הבאות: לא גופיות, לא חולצה החושפת את הבטן ולא חולצת רשת.
5. יש להגיע בתלבושת בית ספר גם בזמן תגבורים/בחינות/ מתכונות/ בגרויות/ חזרות.
6. מכנסיים קצרים מותרים באורך שאינו חשוף ובאופן הולם. בכל מקרה יש מקום לשיקול המורים בהוצאת תלמיד/ה מהשיעור בגין אורך מכנסים וזאת בתאום עם הנהלת בית הספר.
7. אין להגיע לבית הספר בכפכפי ים או כפכפים עם סוליית גומי.
8. נחדד כי מותר להגיע עם טייץ, אך לא עם מחטב.

להלן תמונה להמחשה

****

**פרק ה' - אירועי הערכה - מבחנים, בחנים, עבודות וציונים**

**א. כללי**

1. ציוני המחצית בכל מקצוע יינתנו על סמך מדדי הערכה שונים אשר יוגדרו ע"י המורה בתחילת המחצית, כולל משקלם היחסי בציון הכולל. הציון יורכב גם מהערכת מורה לתלמידאות (הכנת ש.ב/ הבאת ציוד/ עמידה במטלות הנדרשות בשיעור). המורים יפרסמו לתלמידים את תוכנית הלימודים ואת מרכיבי הציון.
2. התלמידים יקפידו על טוהר הבחינות והעבודות:

תלמידים אשר נמצאו מעתיקים בזמן מבחן, בוחן, מבדק או בעקבות הבדיקה, ציונם באותו מבחן, בוחן, מבדק יהיה אפס. לא תינתן להם האפשרות לגשת למועד ב'. זאת לאחר בירור בנוכחות מחנך/כת הכיתה והמורה המקצועי/ת. זהו הדין גם לגבי תלמידים שנמצאו מעתיקים עבודה או שאפשרו העתקה.

1. תלמידים שהשתמשו בטלפון או שעון חכם במהלך בחינה, בחינתם תפסל , ציונם יהיה אפס וכן יורד להם ציון התנהגות. לא תינתן להם האפשרות לגשת למועד ב'.
2. תלמידים יוכלו לערער על ציון בחינה או על ציון בתעודה, ע"י פנייה למורה המלמד/ת את המקצוע בכיתה. במידת הצורך ניתן להיעזר במחנך/כת הכיתה או ברכז/ת המקצוע. הערעור יתבצע תוך שבוע מיום קבלת הציון. לאחר בדיקה, הציון יינתן על פי שיקול הדעת של המעורבים בתהליך.
3. בחנים יהיו על היקף חומר של שלושת השיעורים האחרונים לכל היותר, למעט מקצועות שפה, מתמטיקה ופיזיקה.
4. תלמידים הזכאים להתאמות בבחינות (בהתאם לנהלים) ייבחנו עפ"י הנחיות משרד החינוך.
5. בשעת המבחן כל תלמיד יקבל שאלון הכתוב בצורה ברורה הכולל ניקוד לכל שאלה ומשך הזמן של הבחינה .
6. מורה אשר דיווח כי איבד מבחן של תלמיד,  ישקלל לתלמיד ציון חלופי בהתאם לציונים שצבר עד כה, תוך התחשבות בנסיבות.
7. ערעור על ציון הגשה לבגרות בחטיבה העליונה -

תלמידים זכאים לערער על ציון ההגשה לבגרות עד יום לפני מועד קיום הבחינה. הערעור ינוסח על טופס ערעורים המיועד לכך, עותק נמצא במזכירות חט"ע.

1. אין לקיים שני אירועים ביום (אירוע =תרגיל עם ציון), לא כולל הגשת עבודות. ביום בו מתקיים מבחן, אין לקיים בחנים!
2. ציון תלמידאות יפורסם לתלמידים לפחות שבוע לפני קבלת התעודות.
3. אין לקיים יותר מ - 3 אירועי הערכה בשבוע.
4. מועצת שכבה תהיה שותפה בתכנון לוח אירועי הערכה שנתי.
5. כל שינוי בלוח מבחנים חייב להיות בתיאום עם רכזות השכבות וסגנית פדגוגית.
6. יש להחזיר אירוע הערכה עד שלושה שבועות. אם אירוע הערכה לא מוחזר לתלמידים במהלך יותר משלושה שבועות, לא יתקיימו מטלות נוספות במקצוע.
7. מחוון - לאחר החזרת מבחנים המורה יפרסם מחוון או לחלופין יכתוב הערות בגוף המבחן, או יקיים שיעור פתרון המבחן.
8. באירוע הערכה מסוג עבודה התלמידים יקבלו מחוון עם מתן העבודה.

**ב. מועדי ב**

1. מועדי ב' חט"ב - בלוח המבחנים ישובצו שני מועדי ב' בכל מחצית. **חלק ממועדי ב' יתקיימו בימי ו'.**

תלמידים יוכלו להיבחן בשני מקצועות בתנאי שאינם באותו יום היבחנות ועומדים בתנאים להרשמה.

תנאי ההרשמה למועדי ב' - היעדרות מוצדקת או ציון מתחת ל- 55.

הערכה חלופית בחטיבת הביניים יכולה להיות שוות ערך למבחן.

1. מועדי ב' חט"ע - בכל מקצוע שבו מתקיים מבחן בגרות באותה השנה תהיה אפשרות למועד ב' בלוח המבחנים. תלמידים יוכלו להיבחן במקרה של היעדרות מוצדקת ובאישור המורה המקצועי. **חלק ממועדי ב' יתקיימו בימי ו'.**

הערה: במקצוע מתמטיקה שיפור ציון או השלמת ציון מתבצע בנוהל נפרד שיוצג לתלמידים ע"י צוות מתמטיקה.

**פרק ו' - חזות ביה"ס**

1. התלמידים והמורים יקפידו על סדר וניקיון בכל שטח ביה"ס (הן בחצרות והן במבנים).
2. הקבוצה הלומדת בכיתה (בין אם מדובר בכיתת אם ובין אם מדובר בקבוצת לימוד אחרת) אחראית על ניקיון הכיתה ועל הציוד שבה. יש לדאוג כי הכיתה תישאר נקייה בתום השיעור.
3. בתום יום הלימודים יש להרים את הכיסאות בחדר הלימוד, לכבות את המזגנים והחשמל, לסגור חלונות ולהשאיר את הכיתות נקיות.
4. בכל חטיבה  תתקיים תורנות תלמידים שתפקידה לדאוג לניקיון החצר והשטחים הכלליים במהלך היום. התורנות היא בסבב של כיתות לאחר ההפסקות הארוכות.
5. אסורה לחלוטין השחתת רכוש – על כל פגיעה ברכוש ביה"ס או ברכוש הזולת, יהיה תשלום עבור הנזק ו/או תיקונו ו/או עבודות שירות גם לאחר שעות הלימודים.
6. כל תלמיד אחראי על ציודו האישי. מומלץ לא להביא דברים בעלי ערך לביה"ס ולא להשאיר תיקים/ציוד בכיתות ללא השגחה.
7. אין הנהלת ביה"ס אחראית על אובדן/גניבה/נזק שייגרם לרכוש האישי של התלמידים.

**פרק ז' - תלמידים מצטיינים**

תעודת הצטיינות מוענקת לתלמידים שבנוסף להצטיינותם בתחומים השונים,  התנהגותם בכל אחד מהמקצועות בתעודה "טובה מאד" ומעלה. תחומי ההצטיינות הם :

1. הצטיינות לימודית - ע"פ הישגים לימודיים בתעודה: ממוצע 90. הצטיינות לימודית יתרה : ממוצע  95 ומעלה. הצטיינות בשכבה י"ב - מוענקת לתלמידים שהצטיינו בתחום הלימודי והשתתפו במסלול הצטיינות במעורבות חברתית.
2. הצטיינות בתחום הספורט - תלמידים המייצגים בהצטיינות את בית הספר בנבחרות הספורט או וזכו להישגים ברמה ארצית או בינלאומית ואין להם בעיות התנהגות.
3. הצטיינות בתחום החברתי-קהילתי - על תרומה ייחודית ומשמעותית לקהילת בית הספר ו/או לקהילת העיר ובתנאי שנכח באירועים בית ספריים ובשיעורי חברה.
4. הצטיינות בחידונים ואולימפיאדות בתחומי הדעת השונים.

לתלמידי שכבה י"ב יוענקו תעודות הצטיינות במסגרת טקס סיום י"ב.